Banja Bablemudine

Nakon opaske dobronamjernih drkadžija da samo kritikujem i zajebavam, umjesto da  dam neki konstruktivan predlog, evo jednog projekta za koji sam siguran da bi mogao da zaživi diljem nase države.

Dakle, radi se o kombinaciji seoskog i zdravstvenog turizma, koja iziskuje minimalna ulaganja, a od  prirodnih resursa zahtjeva samo dovoljno blata.

Kako u blatu ne oskudjevamo, a valjanje u blatu nam je istorijska rekreacija, evo ideje: naći močvaran, blatnjav teren, malo ga kultivisati, napraviti pristojan prilaz, i sprovesti do samog dna cijev kroz koju bi se ubrizgavao topao ugljendioksid.

Topao CO2 bi grijao blato do prijatne temperature, a na površini bi izlazili mjehuri praveći karakterističan zvuk - bluć, bluć....

Onda se napravi malo medijska kampanja, "gazirano blato" počne da se gura na televiziju i novine, dovedu se malo manekenke da se valjaju u njemu i - eto biznisa. U ljekovitost "gaziranog blata" nikog ne bi trebalo uvjeravati. Ona bi se podrazumjevala sama po sebi. 

Ovakvoj "gaziranoj banji" treba  još samo dati originalno ime, i uz minimalne investicije - eto jednog stabilnog biznisa  koji može povećati i devizni priliv, ukoliko za ovaj fenomen zainteresujemo i strance.    

Ime, bez obzira što treba da bude novo, mora nekako da zvuci drevno, 

jer narod voli tradiciju i ima naviku da vjeruje samo provjerenim vrijednostima.

Obzirom da su "Bubbles" na engleskom mjehuri, a "mud" blato, sasvim pogodan naziv za tu drevnu banju bio bi "Bablemudine" .

Nakon svih kaloričnih praznika, duhovnih i svjetovnih obreda, narod bi u "Bablemudine" hrlio da liječi svoje probavne tegobe. 

Skineš se, sjedneš u gazirano blato, mjehurići te šošolje, a ti prduckaš i ćaskaš sa komšijom, koji prducka pored tebe. 

Naravno, miomiris blata i mjehuri CO2 potpuno bi neutralisali svaku neprijatnost. 

Prateći sadržaji bili bi klasični, od plastične galanterije do roštilja na ćumur, čime bi se upotpunila turistička ponuda. 

Čujem da evropski Fond za razvoj kreditira mala preduzeća i nove biznise.  Ideju ustupam za 10 odsto zarade, i mogućnost da dva puta godišnje sa porodicom koristim resurse ovog turističko-zdravstvenog kompleksa.
